Dong Energy har vundet en kontrakt på at bygge verdens største havmøllepark: fase to af havmølleparken Hornsea, som selskabet længe har arbejdet med planer for .

Det fortæller selskabet i en pressemeddelelse.

Selskabet har tidligere fået tilladelse til at bygge parken Hornsea Project Two, men nu har selskabet altså også sikret sig støtte til den producerede vindmøllestrøm.

Det har samtidig fået Dong Energy til at tage den endelige investeringsbeslutning på Hornsea Project Two

Læs også: Dong får tilladelse til at opføre verdens største havmøllepark

Kontrakten er vundet med den laveste pris på havvind i Storbritannien nogensinde, nemlig 46,8 øre pr kWh.

Dong Energy har længe haft rettighederne til at udvikle Horn Sea-området i Nordsøen, der rummer mulighed for placering af flere GW vindkraft. Illustration: Dong Energy

Det er 50 pct. lavere end ved den forrige CfD-bud runde på havvind for blot to år siden. CfD står for UK Contract for Difference.

Horn Sea 2-parkens kapacitet bliver på 1.386 MW, hvilket er nok til at forsyne over 1,3 mio. britiske husstande med strøm.

Dermed overgår den Hornsea Project One, som er på 1200 MW, og som Dong Energy er i gang med at bygge.

Læs også: Dong bygger verdens største havmøllepark til en million britiske hjem

Hornsea Project Two • Beliggende 89 km ud for Yorkshires kyst.

• Har en samlet kapacitet på 1.386 MW, hvilket er nok til at dække 1,3 millioner britiske husstandes elforbrug.

• Forventes at være driftsklar i 2022 og have en levetid på 25 år.

• Understøtter op til 2.000 arbejdspladser i anlægsfasen og op til 130 permanente arbejdspladser i parkens 25-årige levetid.

• Skal drives fra Dong Energys nye driftscentral i Grimsby, som bliver det største anlæg af sin slags i Storbritannien, når det står færdigt.

• CfD (Contract for Difference) er en 15-årig kontrakt, som indekseres med inflationen. Efter 15 år vil Hornsea Project Two få markedsprisen for el.

• Hornsea Project Two omfatter også opførelsen af transformerstationer til havs og på land samt transmissionskablet, der forbinder havmøllerne med transformerstationen på land.

Hornsea Project Two bliver opført 89 km fra Yorkshires kyst i det nordlige England og forventes at være driftsklar fra 2022.

Hornsea Project Two vil bidrage betydeligt til Dong Energys ambition om at nå op på en samlet havvindskapacitet på 11-12 GW senest i 2025.

Læs også: Dong Energy må gamble med fremtidens elpris

Samuel Leupold, koncerndirektør og CEO for Wind Power i Dong Energy, er glad for kontrakten og påpeger, at selskabet altid har talt for volumen som en vigtig drivkraft til at nedbringe omkostninger:

»Den ideelle størrelse på en havmøllepark er 800-1.500 MW, og derfor er det naturligt, at Hornsea Project Two kommer til at ramme et rekordlavt omkostningsniveau. Samtidig viser den lave budpris potentialet for at nedbringe

omkostninger, når udviklerne også får ansvaret for at etablere nettilslutningen til havs, sådan som det er tilfældet i Storbritannien,« siger han.

Dong Energy er som nævnt allerede i gang med at opføre Hornsea Project One og har indledt høringsprocessen om Hornsea Project Three.